《疏影六首 其六》
清代·蒋敦复

佳人乍别。正画屏瘦影，幽艳如雪。检取花名，重唤花魂，著手便描画活。

无多颜色销凝处，祗留与、素心人说。笑东风、秾李夭桃，几许冶春消歇。

谁写灵均古怨，沅湘望一带，香草天阔。不道空山，也感流年、愁赠将离时节。

残枝剩叶飘零蒂，更弹入、琴丝凄绝。问销寒、九九胭脂，可似玉梅风骨。

作者简介：（1808—1867）清江苏宝山人，原名尔锷，字纯甫，号剑人。诸生。少时一度出家为僧，名铁岸，一称妙尘。曾以策干杨秀清，后又作诗献曾国藩。识英语。后在上海为人佣书。有《啸古堂集》等。